Annie Lunde Hansen (CD), 1998-11-25:
Egentlig havde jeg oprindelig bestemt mig for, at mit bidrag til debatten her skulle bestå af CD's generelle opfattelse af hovedlinjerne i ministerens redegørelse.
Imidlertid skete der det, at jeg mandag aften havde fornøjelsen at se noget af Journalen på Danmarks TV 1. Inspireret af denne udsendelse vil jeg derfor også komme med et par bemærkninger om noget, der ikke står så meget om i ministerens redegørelse.
Jeg vil dog først takke ministeren for redegørelsen, som jeg synes er en god indføring i fiskeripolitikkens elementer.
Det er vist langtfra alting, som er nyt, og fiskerierhvervets udvikling er derfor selvfølgelig fortsat afhængig af samspillet mellem nationale og internationale regler.
Der er heller ikke noget nyt i, at fiskeriflådens størrelse skal modsvares af tvangskvoter eller af, at tingene også må ses i lyset af udviklingen af fangstredskaber og fangstmetoder.
Af nye ting i redegørelsen hilser vi i CD særlig regeringens initiativ til en samlet fiskerilov meget velkomment, og heri kunne man så måske også få strammet op - som debatten viser i dag - på kontrollen af fiskeriet her i Danmark.
Det må alt andet lige betyde, at reglerne bliver lidt lettere at gennemskue og forvalte.
Vi synes også, at det er på tide, at den forskningsmæssige side af fiskeriet bliver opprioriteret til glæde for alle aktører inden for fiskerierhvervet.
Og som fru Lene Espersen meget rigtigt sagde, skal der være plads til nytænkning.
CD støtter de forsøg med indsatsregulering, som nævnes i redegørelsen.
Skal man udvikle reguleringsmetoderne, må man jo have nogle praktiske forsøg.
Selv om man bliver nødsaget til at opretholde kvoteordningerne, kunne det efter CD's opfattelse være hensigtsmæssigt at udvikle en kvoteordning, som er planlagt lidt længere ud i fremtiden. Hvis der skal være incitamenter til investeringer i ny teknologi, må perspektiverne også være til at overskue for den enkelte fisker.
Men jeg håber, at den enkelte fisker i dagligdagen gør brug af den eksisterende konsulentrådgivning.
Med hensyn til de opstillede mål og strategier for fiskerisektoren er vi i CD enige i regeringens målsætninger.
Om de beskrevne indsatsområder er de mest velegnede til at nå målene, vil vel vise sig i fremtiden og forhåbentligt også hurtigt.
Som jeg kort nævnte, gav en tv-udsendelse i mandags mig
Ministerens redegørelse indeholder nogle betragtninger om kontrollen med efterlevelse af reglerne for fiskeri.
Så vidt jeg kan se, redegøres der kun kort for, at EU har opstillet nogle obligatoriske krav til friskhed og størrelsesinddelinger.
Selv om jeg først kom ind i udsendelsen et stykke tid efter, at den var startet, er jeg sikker på, at jeg fangede udsendelsens budskab.
Hvis dette budskab ellers står til troende,
betyder det, at de fisk, der på fiskeriauktionerne er i en kategori, som hedder b-fisk, sælges som konsumfisk.
Disse fisk kan passere fiskerikontrollens kvalitetkontrol
selv om repræsentanter for levnedsmiddelkontrollen betegner disse fisk som uegnede til menneskeføde.
Hvis dette er rigtigt, synes jeg, at ministeren bør finde en løsning, gerne i EU-regi, således at de fisk, der på fiskeriauktionerne sælges til konsum, fremover lever op til de kvalitetskrav, der i øvrigt stilles til fødevarer. Så bliver der harmoni mellem de to kontroller, og alt andet lige er det vel vigtigt, at danskernes køb af fisk forøges.
Dette vil også give erhvervet et godt image.